สำนักหนี้ฯห่วงคนรากหญ้าแบกภาระดบ.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — สำนักหนี้ฯ ยันขึ้นดอกเบี้ยไม่กระทบลงทุนไทยเข้มแข็ง ห่วงคนรากหญ้ารับเคราะห์ เหตุเศรษฐกิจโตแค่บางเซ็กเตอร์
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า การที่คณะกรรมการนโยบายการเงิน (กนง.) ขึ้นดอกเบี้ยนโยบาย 0.25% ทำให้ดอกเบี้ยซื้อคืนพันธบัตร (อาร์/พี) ระยะ 1 วัน ขยับขึ้นไปอยู่ที่ 1.50% คงมีผลกระทบทำให้อัตราดอกเบี้ยอ้างอิงในตลาดพันธบัตรระยะสั้นขยับขึ้นไปบ้าง แต่ดอกเบี้ยระยะยาวคงไม่ค่อยได้รับผลกระทบนัก 
ดังนั้น การกู้เงินของรัฐบาลเพื่อนำมาใช้ลงทุนในโครงการไทยเข้มแข็งของภาครัฐจะไม่ได้รับผลกระทบมากนัก เพราะส่วนใหญ่ สบน. จะมีการรีไฟแนนซ์ไปเป็นเงินกู้ระยะยาวอยู่ตลอดเวลา
“ถึงขึ้นดอกเบี้ยก็ยังต่ำอยู่อีกนาน เพราะดอกเบี้ยระยะยาวต้องขึ้นกับการฟื้นตัวของเศรษฐกิจ และถ้าการลงทุนทั้งภาครัฐและเอกชนยังต่ำอยู่ ก็คงขยับขึ้นยาก เพราะถ้าขึ้นเร็วไปก็จะเป็นผลร้ายกับเศรษฐกิจเอง แล้วปัจจุบันยุโรป อเมริกาก็ยังไม่ฟื้น การที่เอเชียจะฟื้นฝ่ายเดียวคงไม่ได้ เพราะถ้านักลงทุนจะลงทุนเต็มที่คงต้องรออเมริกา ยุโรปฟื้นด้วย รวมถึงการลงทุนในไทย ก็ต้องให้การเมืองดีด้วย” นายจักรกฤศฏิ์ กล่าว
นายจักรกฤศฏิ์ กล่าวว่า การขึ้นดอกเบี้ยนโยบายดังกล่าว ผู้ที่ได้รับผลกระทบมากที่สุดคงเป็นประชาชนระดับล่าง เพราะคนกลุ่มนี้ยังมีปัญหาเรื่องค่าครองชีพที่ยังต่ำอยู่ พอมีการขึ้นดอกเบี้ยก็จะได้รับผลกระทบทันที ส่วนคนระดับบนคงไม่ค่อยได้รับผลกระทบ 
ผู้อำนวยการ สบน. ตั้งข้อสังเกตว่า ช่วงที่ผ่านมาผลิตภัณฑ์มวลรวมภายในประเทศ (จีดีพี) ของไทยที่ขยายตัวดีขึ้นมานั้น ส่วนใหญ่มาจากภาคการส่งออกเป็นด้านหลักและขยายตัวในบางอุตสาหกรรมเท่านั้น เพราะคนระดับล่างส่วนใหญ่ก็ยังมีปัญหาปากท้อง แม้ว่าจีดีพีจะโตขึ้น 
ดังนั้นการขึ้นดอกเบี้ยเพื่อสกัดเงินเฟ้อหรือระดับราคาสินค้า ก็อาจเป็นการสกัดเงินเฟ้อที่เกิดจากบางภาคอุตสาหกรรม แต่กลับส่งผลกระทบกับคนระดับล่างที่เป็นคนส่วนใหญ่ของประเทศ